SK Úradný vestník Európskej únie C 296/11

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 296/06

Týmto uverejnením sa poskytuje právo vzniesť námietky proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„HOŘICKÉ TRUBIČKY“

ES č.: CZ-PGI-0105-0365-08.07.2011

CHZO ( X ) CHOP ( )

1. Položka v špecifikácii výrobku, ktorej sa zmena týka

—  Názov výrobku — ☒ Opis výrobku —  Zemepisná oblasť —  Dôkaz o pôvode — ☒ Spôsob výroby —  Súvislosť —  Označovanie —  Vnútroštátne požiadavky —  Iné (uveďte)

2. Druh zmeny (zmien)

— ☒ Zmena jednotného dokumentu alebo zhrnutia —  Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena (zmeny)

1. Označenie múky ako „pšeničná hladká múka na pečenie“ nezodpovedá oficiálnemu označeniu druhu používanej múky. Je potrebné vypustiť slovné spojenie „na pečenie“, ktoré sa v minulosti tradične používalo. Ide však o istý archaizmus, ktorý nezodpovedá súčasnému označovaniu. Správny výraz je „pšeničná hladká múka“.

2. Názov „tukovo-čokoládová poleva“ nezodpovedá súčasnej legislatíve. Správny výraz je „kakaová cukrárska poleva“.

3. Tuk používaný na výrobu plnky – v špecifikácii sa uvádza „stužený rastlinný tuk“. S ohľadom na výsledky výskumu a zásady zdravej výživy sa od používania stužených tukov upúšťa. V opise surovín by preto mal byť uvedený variant „stužený alebo nestužený rastlinný tuk“.

4. Z dôvodu zmeny legislatívy je potrebné upraviť označenie aróma. Označenie „prírodne identická aróma“ sa podľa nariadenia Európskeho parlamentu a Rady (ES) č. 1334/2008 nemá používať. Použitý výraz „prírodná alebo prírodne identická aróma“ je potrebné nahradiť výrazom „aróma“.

5. Z dôvodu opomenutia neboli vymenované všetky druhy Hořických trubičiek, ktoré sa tradične dlhodobo vyrábajú. Veta „Vyrába sa niekoľko druhov Hořických trubičiek: plnené, plnené polomáčané, plnené celomáčané, posypané, posypané polomáčané a posypané celomáčané“ sa dopĺňa na „Vyrába sa niekoľko druhov Hořických trubičiek: plnené, plnené polomáčané, plnené celomáčané, posypané, posypané polomáčané a posypané celomáčané, posypané plnené, posypané plnené polomáčané, posypané plnené celomáčané“.

6. Plnené trubičky – pri úpravách textu žiadosti došlo k vypusteniu nevhodne formulovanej vety „Zámenou alebo pridaním ďalších surovín vznikajú Hořické trubičky iných príchutí alebo druhov“. V ďalších úpravách nedopatrením nedošlo ku konkretizácii ďalších surovín a druhov trubičiek a zostali vymenované len základné suroviny na prípravu plnky. Zostal len určitý náznak vo vete „Plnené Hořické trubičky sú plnené sladkým vyšľahaným tukovým krémom polotuhej konzistencie v rôznych príchutiach.“ Vzhľadom na potrebu jednoduchšej a jednoznačnejšej orientácie je potrebné konkrétne druhy ďalších surovín doplniť. Doplnená veta znie: „Zámenou alebo pridaním ďalších surovín – suché škrupinové plody, čokoláda, citrónový prášok, škorica, sušená srvátka, sušený jogurt, sušená smotana, sušené maslo, vláknina, melasa, beta glukán, emulgátory, škrob, fruktóza a zahusťovadlá – vznikajú Hořické trubičky ostatných typov“.

7. V bode 4.5 špecifikácie upravujeme druhú vetu v druhom odseku časti „Proces máčania v kakaovej cukrárskej poleve“ takto: „Naplnené alebo posypané Hořické trubičky sú ručne vložené do špeciálnych namáčacích roštov, pomocou ktorých sú namáčané do polevy.“ Vypúšťa sa teda požiadavka, aby boli namáčacie rošty vyrobené z nehrdzavejúcej ocele, a to s ohľadom na skutočnosť, že v súčasnej dobe sú už dostupné aj iné zdraviu neškodiace materiály na výrobu roštov, ktoré vykazujú lepšie vlastnosti najmä s ohľadom na nižšiu hmotnosť a s tým súvisiacu ľahšiu manipuláciu s roštmi.

8. V nadväznosti na uvedené zmeny sa príslušným spôsobom upravila aj schéma (diagram) výrobného procesu v bode 4.5 špecifikácie. http://isdv.upv.cz/portal/pls/porta0l/portlets.ops.det?popk=158&plang=cs

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„HOŘICKÉ TRUBIČKY“

ES č.: CZ-PGI-0105-0365-08.07.2011

CHZO ( X ) CHOP ( )

1. Názov

„Hořické trubičky“

2. Členský štát alebo tretia krajina

Česká republika

3. Opis poľnohospodárskeho výrobku alebo potraviny

3.1. Druh výrobku

Trieda 2.4: Chlieb, pečivo, koláče, cukrovinky, sušienky a ostatné pekárske výrobky

3.2. Opis výrobku, na ktorý sa vzťahuje názov uvedený v bode 1

Trubičky majú dĺžku 5 až 19 cm, vnútorný priemer 10 až 20 mm, sú stáčané z jednej 0,9 až 1,2 mm hrubej oplátky. Sú svetlobéžovej farby, oplátkovej vône a chuti, s chrumkavou textúrou, hladkým povrchom a jemnými pórmi.

Vyrába sa niekoľko druhov Hořických trubičiek: plnené, plnené polomáčané, plnené celomáčané, posypané, posypané polomáčané a posypané celomáčané, posypané plnené, posypané plnené polomáčané, posypané plnené celomáčané.

Posypané Hořické trubičky sú stočené z dvoch oplátok (prípadne z jednej a pol oplátky) potrených roztopeným maslom s prímesou včelieho medu a posypané zmesou cukru, nastrúhaných škrupinových plodov, škorice, vanilky alebo vanilínu, poprípade kakaa.

Plnené Hořické trubičky sú plnené sladkým vyšľahaným tukovým krémom polotuhej konzistencie v týchto chuťových variantoch alebo príchutiach:

kakaová, čokoládová, kávová, s obsahom suchých škrupinových plodov, nugátová, škoricová, jogurtová, smotanová, vanilková, vaječný likér, citrónová alebo ďalšie ovocné príchute.

Jednotlivé varianty alebo príchute sa môžu medzi sebou kombinovať.

3.3. Suroviny (len pri spracovaných výrobkoch)

Výrobnými surovinami na výrobu oplátok sú pšeničná hladká múka, sušené mlieko, rastlinný olej, sušené vaječné žĺtky, cukor a voda.

Posypané Hořické trubičky sú potrené roztopeným maslom s prímesou včelieho medu a posypané zmesou cukru, nastrúhaných škrupinových plodov, škorice, vanilky alebo vanilínu, poprípade kakaa.

Základnými surovinami na výrobu plnky plnených Hořických trubičiek sú stužený alebo nestužený rastlinný tuk, cukor alebo fruktóza alebo náhradné sladidlo, kakao, sušené mlieko, sójová múka, vanilín alebo vanilka, aróma. Zámenou alebo pridaním ďalších surovín (suché škrupinové plody, čokoláda, káva, citrónový prášok, škorica, sušená srvátka, sušený jogurt, sušená smotana, sušené maslo, vláknina, melasa, beta glukán, emulgátory, škrob, fruktóza a zahusťovadlá) vznikajú Hořické trubičky ostatných typov.

Na úpravu na polomáčané alebo celomáčané Hořické trubičky sa používa kakaová cukrárska poleva.

3.4. Krmivo (len pri výrobkoch živočíšneho pôvodu)

Neuplatňuje sa

3.5. Špecifické kroky výroby, ktoré sa musia uskutočniť v označenej zemepisnej oblasti

Výroba cesta, pečenie, stáčanie, plnenie aj namáčanie Hořických trubičiek musia prebiehať priamo u výrobcu. Je to nutné jednak z dôvodu výrobného postupu, jednak z dôvodu zachovania kvality, hygieny, ako aj lepšej vysledovateľnosti výrobku.

Z odmeraných surovín sa pripraví tekuté cesto, ktoré sa preleje do zásobníka pečúceho stroja. Pečenie oplátok prebieha na elektricky vyhrievaných poloautomatických karuseloch pri teplote 150 – 160 °C. Po upečení sa oplátky nechávajú prirodzene odstáť a potom sa ručne stáčajú pomocou valčekového tvoridla na teplej platničke. Plnené Hořické trubičky sa následne na plničke plnia vyšľahaným tukovým krémom pripraveným z uvedených surovín. Suroviny sa vyberajú podľa zvolenej príchuti trubičiek. Posypané Hořické trubičky sa stáčajú z dvoch oplátok (prípadne z jednej a pol oplátky), ktoré sú posypané zmesou cukru, nastrúhaných orechov, poprípade mandlí, škorice, vanilky, poprípade vanilínu a kakaa (podľa druhu) a pred posypaním sa potrú roztopeným maslom s prímesou včelieho medu. Polomáčané Hořické trubičky sú potom z jednej alebo z oboch strán namáčané do kakaovej cukrárskej polevy. Môžu sa vyrábať aj Hořické trubičky celomáčané. Naplnené alebo posypané Hořické trubičky sú ručne vložené do špeciálnych namáčacích roštov, pomocou ktorých sú namáčané do polevy.

3.6. Špecifické pravidlá krájania, strúhania, balenia atď.

Hořické trubičky sú krehké (mohli by sa teda pri prevoze od výrobcu na miesto balenia polámať) a ľahko absorbujú vlhkosť. Balenie preto musí z dôvodu zachovania kvality a lepšej vysledovateľnosti výrobku prebiehať priamo u výrobcu. Koncoví predajcovia môžu predávať Hořické trubičky nebalené.

3.7. Špecifické pravidlá označovania

Označenie „Hořické trubičky“ musí byť na obale výrobku vyznačené dominantne na čelnej strane.

4. Stručné vymedzenie zemepisnej oblasti

Obce v rámci správneho obvodu obce s rozšírenou pôsobnosťou Hořice (Bašnice, Bílsko u Hořic, Boháňka, Borek, Bříšťany, Cerekvice nad Bystřicí, Červená Třemešná, Dobrá Voda u Hořic, Holovousy, Hořice, Chomutice, Jeřice, Lískovice, Lukavec u Hořic, Miletín, Milovice u Hořic, Nevrátice, Ostroměř, Petrovičky, Podhorní Újezd a Vojice, Rašín, Rohoznice, Sobčice, Staré Smrkovice, Sukorady, Tetín, Třebnouševes, Úhlejov, Vřesník).

5. Spojitosť so zemepisnou oblasťou

5.1. Špecifickosť zemepisnej oblasti

Prvé historické zmienky o výrobe Hořických trubičiek vo vymedzenej zemepisnej oblasti sú z roku 1812, keď sa v rodine pani Líčkovej začali vyrábať sladké trubičky pri príležitosti rodinných osláv, ale aj ako príležitostné dary. Rodinnú receptúru výroby zdokonalil Karel Kofránek, cukrár, ktorý sa do rodiny priženil. V roku 1898 získal jeho vynález – elektrický prístroj na výrobu oplátok – patent. V tom období už boli Hořické trubičky vyrábané na komerčné účely a dokonca boli vyvážané do Nemecka, Anglicka, Francúzska, Turecka, Ameriky a Šanghaja. Získali takisto množstvo diplomov a ocenení na domácich i zahraničných výstavách. Po znárodnení v roku 1949 sa Hořické trubičky do roku 1962 vyrábali vo Fejtovej továrni a neskôr postupne pod hlavičkou niekoľkých národných podnikov. Po obnovení trhového hospodárstva nadviazali členovia Združenia výrobcov Hořických trubičiek na tradíciu výroby Hořických trubičiek vo vymedzenom území. Po nevyhnutnej modernizácii výroby sa však naďalej dodržiavajú tradičné receptúry a postupy výroby.

Vďaka svojej jedinečnosti bolo označenie „Hořické trubičky“ v roku 1994 zapísané v Českej republike ako označenie pôvodu pod č. 159.

5.2. Špecifickosť výrobku

Na charaktere Hořických trubičiek sa okrem tradičnej receptúry podieľajú aj špecifické vlastnosti múky (má tzv. slabý lepok) a miestnej vody (málo mineralizovanej, mäkkej, čerpanej zo 100 m hlbokých vrtov). Vďaka týmto vlastnostiam je možné dosiahnuť charakteristické vlastnosti oplátky – jej výnimočnú hrúbku, pórovitosť, chrumkavú textúru, krehkosť a zároveň možnosť stočenia korpusu do trubičky.

Vzhľadom na nerovnomernú hrúbku upečeného korpusu vyžaduje ručné stáčanie vyvinutie takého tlaku na tvoridlo, ktorý zaistí konštantný priemer trubičiek a ktorý je charakteristickým rukopisom pracovníka stáčania.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Výrobcovia tohto združenia preukázateľne vychádzajú pri výrobe trubičiek z historických prameňov. Pri spracovávaní surovín dodržiavajú receptúry zodpovedajúce tradícii výroby v Hořiciach. Tradícia pretrváva vďaka odovzdávaniu poznatkov a skúseností z výroby bývalých zamestnancov firiem alebo podnikov, ako aj rodinných príslušníkov novovznikajúcim subjektom.

Najviac sa preslávili Hořické trubičky posypané potrené rozpusteným maslom s prímesou medu a posypané charakteristickou zmesou. Receptúra a výrobný proces vrátane ručného stáčania sa od čias Karla Kofránka nezmenili.

Odkaz na uverejnenie špecifikácie

[Ustanovenie článku 5 ods. 7 nariadenia (ES) č. 510/2006 (4)]

Úplné znenie špecifikácie je k dispozícii na tejto webovej adrese:

http://isdv.upv.cz/portal/pls/portal/portlets.ops.det?popk=158&plang=cs

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Porovnaj poznámku pod čiarou 3.